**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános rendkívüli üléséről**

**Az ülés helye: Vállalkozói inkubátorház**

**Az ülés időpontja: 2016. június 22. (szerda) 08 óra**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Györgyi Zoltán főépítész, dr. Halmosi-Rokaj Odett osztályvezető, Perlaki Zoltán osztályvezető

**Megjelentek:** Tegzes Endre elnök, Horváthné Holéczy Katalin*,* Kiszelné Mohos Katalin polgármester, dr. Klein Katalin képviselő, Honti Zoltán képviselő, Gerely Gábor képviselő, Papp István jegyző, dr. Németh Zsanett aljegyző, Perlaki Zoltán osztályvezető, Györgyi Zoltán főépítész, Grégerné Papp Ildikó osztályvezető, Kissné Szalay Erzsébet jegyzőkönyvvezető

**Tegzes Endre elnök**: Köszöntöm a megjelenteket. Megállapítom, hogy a bizottságból 3 fő jelen, van, tehát határozatképes. Dr. Szabó András és Erdélyi Zoltán jelezte, hogy a mai ülésen egyéb elfoglaltsága miatt nem tud részt venni. A meghívót mindenki megkapta, egy napirendi pontunk lesz. Kérdezem, hogy a napirendhez van-e hozzászólás, kérdés. Nincs, akkor a napirendről szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**65/2016. (VI. 22.) HATÁROZATA**

**Tárgy**: **A Pénzügyi és településfejlesztési bizottság 2016. június 22-i rendkívüli ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2016. június 22-i rendkívüli ülésén az alábbi napirendi pontot tárgyalja:

**1. Döntés a „Nagykovácsi Általános Iskola sportpálya lefedése” tárgyban megindított közbeszerzési eljárás eredményéről**

**Határidő:** azonnal

**Felelős:** PB elnöke

**1. napirendi pont**

**Döntés a „Nagykovácsi Általános Iskola sportpálya lefedése” tárgyban megindított közbeszerzési eljárás eredményéről**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**Fodor Attila:** Maga az ár túllépte a mi magunk által meghatározott keretet, és ez problémát okoz. Teljesen külön kezelem ezt a részét. Számomra az volt a furcsa, hogy itt volt ez a cég, amikor meghívtuk. Másfél órát beszélgettünk. Elmondták a műszaki, pénzügyi és egyéb paramétereket, feltételeket, lehetőségeket, hogy hogyan működik az egész rendszer. Ott voltunk képviselők, a hivatal részéről a műszaki osztály munkatársai. Felajánlották azt is, hogy ha valamilyen kérdés tisztázatlan maradt, vagy valami esetleg felmerül még bennünk a jövőre nézve, akkor nyugodtan keressük őket, és tisztázzuk le. Azt gondolom, hogy eljött személyesen, mielőtt kiírtunk volna bármit, így gyakorlatilag minden információt „lehívhattunk”, és így írhattuk ki a pályázatot, ez egy óriási segítség volt. Ez egy számunkra ismeretlen terület. Nem értem, hogy ezt miért nem vettük maximálisan igénybe, mielőtt kiírtuk a pályázatot, és nem akkor, amikor már megvan a pályázat, és érkeznek az ajánlatok, akkor derül ki, hogy nem vállal két feltételt. Nem tudom, hogy más pályázatoknál, az ország többi részén hogy van ez az alapozás, villámhárítás, a sátorépítő cég feladatai közé tartozik-e. Nem emlékszem ilyenre, hogy ilyet kértünk volna, hogy villámhárítót tegyen a sátorra, meg egy komplett alapozást csak úgy pluszban végezzen el. A pénzügyi rész az más dolog, ha magas, akkor értelemszerűen kell hozni egy döntést a bizottságnak, a testületnek. De magát ezt a műszaki részt én nem értem, hogy nem egyeztettünk, nem beszéltünk, holott itt voltak, felajánlották, kontaktban voltunk velük. Mondták, hogy segítenek, hogy a pályázatot ki lehessen írni, hogy műszakilag feleljen meg, aztán értelem szerűen már az ár el fogja dönteni, hogy rájuk esik a választás, vagy másokra, vagy senkire nem esik. Számomra az is egy nagyon érdekes dolog, hogy ezek a cégek mind piaci alapon működnek, és akkor kiírunk egy pályázatot és három nem is pályázik rá. Amikor úgy vadásszák a munkákat ezek a cégek, akkor valamit vagy úgy írtunk ki túl szigorúan, vagy ami már esetleg nem tartozik az ő szakmai hatáskörükbe. Ezt érdemes végiggondolni, hogy ne fussunk bele egy ilyenbe a jövőre nézve. Abszurd, hogy négy közül csak egy adja be, az sem felel meg, és gyakorlatilag műszaki dolgokat nem tudunk úgy beleírni a pályázatba, hogy az megfeleljen. Vagy ha utólag gondoltuk ezt, hogy hozzátesszük, akkor meg … Számomra ez azért érdekes, mert gyakorlatilag ez a cég – többek között azért is lett behívva a polgármester asszony által – ha jól tudom az egyik legnagyobb, a legtöbb sátort, a legrégebb óta építő cég. Az ország különböző területein, iskolákban is. Olyan referenciákkal rendelkezik. Gondoltuk, ha őt elhívjuk, akkor minden információt meg fogunk kapni tőlük. Ehhez képest most a műszaki részeken fogunk fennakadni, holott azt gondolom, hogy ezt előzetesen lehetett volna tisztázni.

**Kiszelné Mohos Katalin polgármester:** Fontosnak tartom elmondani, hogy a közbeszerzés nem úgy működik, hogy leegyeztetjük egy céggel, hogy mit vállal, mit hajlandó megcsinálni, milyen műszaki tartalmat hajlandó ő adni, hanem ez teljesen fordítva működik. Úgy működik, hogy műszakilag megvizsgálják a hozzáértők, hogy milyen tartalmának kell lenni ahhoz, hogy biztonságos legyen, ahhoz, hogy megfelelő legyen, mind minőségileg, mind pedig hogy használatra alkalmas legyen. Azt gondolom, hogy már a költségvetésünkben lévő 25 millió Ft-ban is minden részének benne kell, hogy legyen. Ráadásul 31 millió Ft fölötti ajánlatot adnak, és emellett nincsenek benne biztonsági dolgok? Nincs benne az alapozás, és nem vállalnak felelősséget azért, amit csinálnak? Én azt gondolom, hogy ez nem kérdéses, hogy nem a cég határozza meg a műszaki tartalmat, hanem az, aki a közbeszerzést kiírta, és ezt kell vállalnia a cégnek, ha pályázni akar.

**Tegzes Endre elnök:** Az én megjegyzésem az, hogy részt vettem egy pár ilyenen, és az ajánlattevő, ha nem tudott bizonyos munkákat elvégezni, akkor neki mindenképpen be kellett vonni alvállalkozót. Ennek az árát beleépítette a saját árajánlatába.

**Fodor Attila:** Polgármester asszony, sikerült félreérteni, amit mondani akartam. Nem azt mondtam, hogy a cégre írjuk ki, és hogy a cég határozza meg a pályázati kiírást. Azt mondtam, hogy itt volt a cég – és miután ehhez a részhez túl nagy szakmai gyakorlatunk nincs – be lehet minden olyan szakmai és műszaki információt kérni, hogy sikeresen írhassunk ki egy pályázatot a megfelelő műszaki feltételekkel. Az lényegesen más, hogy előzetesen tájékozódunk és a tanácsokat és információkat beépítjük a magunk által kiírt közbeszerzésbe, nem pedig úgymond ráírjuk, vagy tőle tesszük függővé a dolgot. Tehát én nem ezt mondtam, hanem azt mondtam, hogy minden információ bekérhető, ami segíti a pályázat kiírását, hogy ne ilyenen akadjon fenn.

**Tegzes Endre elnök**: De ez ki volt írva a pályázatban, mindenféle biztonsági óvintézkedés, csak éppen a cég visszautasította, nem vállalta.

**Fodor Attila**: Erre mondtam azt, hogy ha ilyesmi igényünk volt, akkor azt meg is kérdezhettük volna ott akár személyesen, akár később e-mailen, telefonon, hogy ez beletartozik a szolgáltatások körébe, vagy ezt plusz szolgáltatásként számolja fel a kivitelező vállalkozó. Az ajánlatot is mindig úgy adják, hogy alapszolgáltatás, plusz szolgáltatás.

**Horváthné Holéczy Katalin**: Két dolgot szeretnék kérdezni. Az egyik, hogy különböző közbeszerzési eljárások vannak, van olyan, ahol van egy kiírás, érkezik egy ajánlat, és akkor van egy tárgyalásos szakasz. Itt volt-e tárgyalásos szakasz? Ha lett volna, akkor ezt nyilván lehetett volna egyeztetni. Történt-e ez ügyben egyeztetés? A másik, hogy ha ezt most érvénytelennek nyilvánítjuk, akkor mi a következő lépés? Újból ugyanezeket meghívjuk, vagy vannak más gyártók is?

**dr. Németh Zsanett aljegyző:** Tekintettel arra, hogy ez az eljárás eredménytelen volt, tárgyalásos eljárás kiírására kerül sor.

**Györgyi Zoltán főépítész**: A műszaki felelősség a miénk. Nyilvánvalóan a Polgármesteri Hivatal műszaki csoportja nem állít össze olyan műszaki tartalmat, amiben nem vállal felelősséget a gyártó a teljes, komplett szerkezetért. Teljesen egyszerű dolog. Ez egy olyan szerkezet, amit rögzíteni kell a talajhoz, lehetséges, hogy az ott lévő beton aljzat megfelelő, lehet, hogy nem. Ezt nekik kell eldönteni. Ennek a felelősségét átterhelni a megrendelőre, ez egy furcsa, és megítélésem szerint etikátlan dolog. Gyerekek vannak ebben az épületben, teljességgel nonszensz egy ilyen ajánlat. Nem nagy dologról van szó egyik esetben sem. Nem a villámvédelem kiépítése kell, hanem egy elektromos tervezőnek kell egy un. kockázat-elemzési dokumentációt készíteni, és ez alapján lehet eldönteni, hogy milyen megoldásra van szükség. Ez a sátor arra szolgál, hogy gyerekek ott esőben sportoljanak. Lehet egy olyan időszak, amikor olyan esőben sportolnak, hogy villámok vannak. Nem képzelhető el, hogy agyoncsapjon egy gyereket a villám, ez teljesen egyértelmű. Ugyanígy az alapozás. Ott sportolnak a gyerekek, ha nem megfelelő az az aljzat, amihez lerögzítik, akkor kell készíteni 18 db pont alapot, darabja fél m3, ez belekerül kb. 250 ezer Ft-ba darabonként. Nyilván, ha ezt nem tudja vállalni, akkor bevon egy alvállalkozót. Ez egy késztermék. Az összes magas és mélyépítés így van. Aki ezt szállítja, annak a teljes komplett dologért felelősséget kell vállalnia. A másik kérdésre elmondanám, hogy újra ki fogjuk írni, és keresünk más ajánlattevőket is, nem akarunk elzárkózni a Graboplan Kft-től sem, hátha jobb belátásra térnek. Én nem értem, hogy ha neki szüksége van egy közel 30 millió Ft-os megrendelésre, akkor ezt a – megítélésem szerint maximum 1 millió Ft-os – dolgot miért nem volt képes bevállalni. Azt, hogy a többi cég miért nem adta be, azt sajnos nem tudjuk, a közbeszerzést a dr. Sándor Ügyvédi Iroda bonyolította, arról kaptunk értesítést, hogy mindegyik meg lett keresve. A cégek hivatalosan nem tudhatnak egymásról.

**Horváthné Holéczy Katalin:** Azzal sajnos egyet tudok érteni, hogy ha gyerekek vonatkozásában bármi veszély fennáll, akkor azt nyilván el kell hárítani, azt nem szabad elfogadni. Én nem tudom műszakilag megítélni. Kérdezni akartam, hogy garanciát vállal-e, és mennyi időre. Árban pedig az eltérés indokolná, hogy még egy verseny legyen, de fenntartom azt, hogy ezzel együtt érdemes leülni a Graboplannal és legalább még egyszer egyeztetni, hogy mi az oka, hogy ahhoz képest, amit korábban egyeztettünk, ahhoz képest ilyen eltérések voltak mind műszakilag, mind árban.

**Fodor Attila**: Azt gondolom, hogy amit főépítész úr mondott, az nem vita tárgya, hogy a gyerekek biztonsága és egészsége a legfontosabb. Én csak arra kérdeztem rá, és azt feszegettem, hogy más iskolákban, más településeken, Budapesten, vidéken nagyon jól működő, több éve használatos sátrak vannak. Gondolom, hogy ott is fontos a gyerekek biztonsága, védelme. Ott is télen használják, esős időben használják, működőképes a rendszer. Kérem, hogy ezt ne vegyük be az érvrendszerbe, hogy csak azért. Ettől függetlenül igen, kérdezni, informálódni, egyeztetni érdemes, és akkor elkerülhettük volna az ilyen jellegű vitát.

**Gerely Gábor:** Ha most 20 km-re távolodunk magunktól, akkor van egy helyzet, és azt gondoljuk, hogy miután van rengeteg jó példa, hogy ezt a helyzetet valakik már megoldották. Tudunk-e ilyen önkormányzatokat, vagyunk-e olyan nexusban velük, hogy ezt a kérdőjelet valami informatív úton megszüntessük. Egy kicsit legalább tisztán látnánk abban a helyzetben, hogy mi is ez a probléma. Mondjuk ki őszintén, piacgazdaság van, a Graboplan egy cég, simán lehet, hogy úgy intéződik ez a dolog, hogy nem véletlenül lett ez az árajánlat magasabb. Nyilván meg kell nekik mondani, hogy nekünk a költségvetésünkben már csak ennyi van. De mielőtt bármit tárgyalunk vele, jónak tartanám, ha megkérdeznénk másokat, hogy hogyan oldották meg ezt a szituációt. Lehet, hogy ez alapján egy jó tárgyalási stratégiát ki lehet alakítani, és akár megoldást is találhatunk a problémára.

**Kiszelné Mohos Katalin polgármester:** Természetesen meg fogjuk oldani ezt a problémát, hiszen mindannyiunk, és a gyerekek érdeke is ezt kívánja, de azt gondolom, hogy ez már egy informális ülésnek a tárgya lesz.

**Horváthné Holéczy Katalin**: Még egyszer szeretném megkérdezni, hogy a következő lépés mi lesz?

**Tegzes Endre elnök:** Újra kiírjuk a pályázatot. Köszönöm szépen. Amennyiben nincs több kérdés, akkor szavazzunk az előterjesztésben foglalt határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 2 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**66/2016. (VI. 22.) HATÁROZATA**

**Tárgy: Döntés a *„Nagykovácsi Általános Iskola sportpálya lefedése”* tárgyban megindított közbeszerzési eljárás eredményéről**

Nagykovácsi Nagyközség Önkormányzat Pénzügyi és Településfejlesztési bizottsága javasolja a Képviselő-testületnek az alábbi határozat elfogadását:

Nagykovácsi Nagyközség Önkormányzatának Képviselő-testülete úgy dönt, hogy a *„Nagykovácsi Általános Iskola sportpálya lefedés”* tárgyban megindított Kbt. 115. § szerinti közbeszerzési eljárás eredményével kapcsolatban az alábbi döntést hozza:

1. Érvénytelennek nyilvánítja a Graboplan Sátorgyártó és Konfekció Kft. ajánlattevő ajánlatát.

2. A lefolytatott közbeszerzési eljárást eredménytelennek nyilvánítja.

3. Felkéri a polgármestert és a jegyzőt a szükséges teendők elvégzésére és új közbeszerzési eljárás megindítására.

**Határidő**: 2016. június 30.

**Felelős**: polgármester, jegyző

**Tegzes Endre elnök:** Köszönöm.Van-e további kérdés? Nincs. Akkor köszönöm szépen a részvételt, a Pénzügyi bizottság nyílt ülését 08 óra 30 perckor bezárom.

K.m.f.

Fodor Attila Tegzes Endre

tag elnök